पाक गृह सचिव वार्ता के लिए भारत पहुंचे  
दोनों पक्षों के बीच ऐसे प्रयासों से शांतिपूर्ण संबंध आगे बढ़ेंगे और लोगों के बीच संपर्क भी बढ़ेगा।
पाकिस्तान के गृहसचिव चौधरी कमर ज़मां अपने भारतीय समकक्ष जीके पिल्लै के साथ वार्ता करने के लिए रविवार को अटारी पहुंचे और उन्होंने कहा कि ऐसे प्रयासों से दोनों पक्षों के बीच के शांतिपूर्ण संबंध आगे बढ़ेंगे।  छह सदस्यीय प्रतिनिधिमंडल की अगुवाई करने वाले ज़मा ने यहां अटारी वाघा सीमा पर संवाददाताओं से कहा, दोनों पक्षों के बीच ऐसे प्रयासों से शांतिपूर्ण संबंध आगे बढ़ेंगे और लोगों के बीच संपर्क भी बढ़ेगा। उन्होंने कहा कि पिल्लै के साथ उनकी बैठक का लक्ष्य दोनों पड़ोसियों के बीच शांति को बढ़ावा देना एवं मजबूत करना है। सोमवार से शुरू हो रही इस बैठक के एजेंडे के बारे में पूछे जाने पर पाक विदेश सचिव ने कहा कि सभी मूल मुद्दों पर शांतिपूर्ण माहौल में चर्चा होगी। उधर दिल्ली में अधिकारियों ने कहा है कि दो दिवसीय इस बैठक में विविध मुद्दों पर चर्चा होगी जिनमें मुम्बई हमले के कथित साजिशकर्ताओं को इंसाफ के कठघरे में लाने में पाकिस्तान की अनिच्छा भी शामिल है।  प्रधानमंत्री मनमोहन सिंह की ओर से अपने पाकिस्तान के राष्ट्रपति और प्रधानमंत्री को वर्ल्ड कप मैच देखने आने का न्यौता देने की सराहना करते हुए ज़मां ने उम्मीद जतायी कि इससे :ऐसे न्यौतों से: भारत और पाकिस्तान के बीच शांतिपूर्ण माहौल तैयार होगा। पाक विदेश सचिव ने कहा कि अपनी इस आधिकारिक यात्रा के दौरान वह बुधवार को मोहाली में मैच देखने का पूरा प्रयास करेंगे और उन्होंने पाकिस्तानी टीम को जीत की शुभकामनाएं दीं। यहां पहुंचने पर ज़मा और उनके प्रतिनिधिमंडल को जिला के वरिष्ठ अधिकारियों एवं सीमा सुरक्षा बल के वरिष्ठ अधिकारियों ने जोरदार स्वागत किया।